ananddey/assamese-wiki-corpus huggingface dataset:
ইবন খালদুন

ইবন খালদুন (আৰবী: ابن خلدون‎‎, পূৰ্ণ নাম: আবু জাইদ আব্দ আৰ-ৰাহমান ইবন মহম্মদ ইবন খালদুন আল-হাদৰামী) (জন্ম: ২৭ মে ১৩৩২ – মৃত্যু: ১৭ মাৰ্চ ১৪০৬) এগৰাকী প্ৰসিদ্ধ আৰব দাৰ্শনিক, ইতিহাসবিদ, সমাজ বিজ্ঞানী, ৰাজনৈতিক চিন্তাবিদ আৰু অধ্যাপক আছিল। তেওঁক সাধাৰণতে সমাজবিজ্ঞান আৰু ইতিহাস-চিন্তাৰ আধুনিক যুগৰ পথপ্ৰদৰ্শক হিচাপে গণ্য কৰা হয়।

জীৱনৰ আৰম্ভণি

ইবন খালদুন ১৩৩২ চনৰ ২৭ মে তাৰিখে উত্তৰ আফ্ৰিকাৰ টিউনিছৰ এটা শিক্ষিত আৰব পৰিয়ালত জন্ম গ্ৰহণ কৰে। তেওঁৰ পৰিয়াল আল-আন্দালুসৰ (বৰ্ত্তমানৰ স্পেইনৰ দক্ষিণ অঞ্চল) পৰা উৎপত্তি হোৱা ব’ৰ্ণানুৱা মিশ্ৰ পৰম্পৰাৰ অংশ আছিল।

শিক্ষা আৰু কৰ্মজীৱন

তেওঁ শৈশৱতে কুৰআন, আৰবী ব্যাকৰণ, সাহিত্য, গণিত আৰু যুক্তিবিজ্ঞান অধ্যয়ন কৰিছিল। পৰবৰ্তীকালে মাৰিনিদ আৰু হাফছিদ ৰাজসেৱাত কাম কৰি ৰাজনৈতিক পৰিচালনাৰ অভিজ্ঞতা লাভ কৰে।

১৩৭৫ চনত ৰাজনীতি এৰি তেওঁ আলজিৰিয়াৰ এটা পৰ্বতীয়া অঞ্চলত স্ব-নিয়োজিত অধ্যয়নৰ বাবে অৱসান লৈ যায় আৰু তাতেই তেওঁ ৰচনা কৰে তেওঁৰ বিখ্যাত গ্ৰন্থ Al-Muqaddimah (الْمُقَدِّمَة) অৰ্থাৎ "ভূমিকা।" এই গ্ৰন্থ মূলত তেওঁৰ বৃহৎ ইতিহাস গ্ৰন্থ Kitāb al-ʻIbar (كتاب العبر)-ৰ প্ৰথম খণ্ড হিচাপে লিখা হৈছিল।

ভূমিকা আৰু সমাজ বিজ্ঞান

তেওঁৰ গ্ৰন্থ Muqaddimah-ক বহু পণ্ডিতে সমাজ বিজ্ঞানৰ প্ৰথম বিজ্ঞানসম্মত ভিত্তিভূমি হিচাপে গণ্য কৰিছে। এই গ্ৰন্থত ইবন খালদুনে ইতিহাসৰ কাৰণমূলক বিশ্লেষণ, ৰাজনৈতিক শক্তি, ৰাজনৈতিক চক্ৰ, শিক্ষা, অৰ্থনীতি আৰু সমাজৰ গঠন আদিৰ বিষয়ে আলোচনা কৰিছে। তেওঁ asabiyyah (عصبية‎‎) — অৰ্থাৎ গোট-সচেতনতা বা সামাজিক সংহতি — নামৰ এক মৌলিক তত্ত্ব আগবঢ়াইছিল, যি সমাজ উন্নয়ন আৰু পতনৰ এটা মুখ্য কাৰক হিচাপে ব্যাখ্যা কৰে।

তেওঁৰ মতে, ৰাজনৈতিক শাসন ব্যৱস্থা এজন সজাগ নেতা আৰু শক্তিশালী সামাজিক একতাৰ ওপৰত নিৰ্ভৰশীল। যেতিয়া “asabiyyah” ক্ষয় পায়, তেতিয়া ৰাজত্বৰ পতন হয়। এই চক্ৰাকাৰ চিন্তা-ধাৰা পিচত নিক্কোলো মাকিয়াভেল্লি, জঁ বদ্ৰিয়াৰ, অগাষ্ট কোম্ট আদি চিন্তাবিদৰ ওপৰতো প্ৰভাৱ পেলাইছে।

উদ্ধৃতি

"History is a science; its content is instruction." (Muqaddimah)
"The past resembles the future more than one drop of water resembles another." (Muqaddimah)

উৎস

শ্ৰেণী:সাহিত্যিক
শ্ৰেণী:আৰবী ভাষা সমৃদ্ধ প্ৰবন্ধ
শ্ৰেণী:ইতিহাসবিদ
ধনৰাজ গিৰি

ধনৰাজ গিৰি (১৮১১–১৯০১) ১৮৮০ চনত ঋষিকেশৰ মুনি কি ৰেটিত স্থাপন কৰা আশ্ৰম কৈলাশ আশ্ৰমৰ মঠৰ পুৰোহিত। ঋষিকেশত স্থাপন হোৱা প্ৰথম বৃহৎ আশ্ৰমসমূহৰ ভিতৰত ই অন্যতম, ইয়াৰ পূৰ্বে ই বেছিভাগেই ব্যক্তিগত সাধক বা তীৰ্থযাত্ৰীসকলৰ বাবে চাৰ ধাম মন্দিৰৰ তীৰ্থযাত্ৰালৈ যোৱাৰ পথত ৰৈ যোৱাৰ স্থান হিচাপে আছিল। উত্তৰ ভাৰতৰ এজন বিখ্যাত সন্ন্যাসী আৰু বেদান্ত দৰ্শনৰ পণ্ডিত আছিল। স্বামী বিবেকানন্দৰ দৰে ঊনবিংশ শতিকাৰ ভাৰতবৰ্ষৰ আধ্যাত্মিক জ্যোতিষীসকলৰ লগত তেওঁৰ সুপৰিচিত আছিল।

জীৱনী

ধনৰাজ গিৰি তেওঁৰ ভ্ৰমণৰ অংশ হিচাপে বাৰাণসীৰ পৰা ঋষিকেশলৈ আহি কানখালৰ চুৰাট গিৰি বাংলা আশ্ৰমত আছিলহি।
পৰৱৰ্তী সময়ত তেওঁ বেদান্ত অধ্যয়নৰ বাবে মুকলি আকাশৰ তলত শিক্ষা কেন্দ্ৰ আৰম্ভ কৰে য’ত বহু ছাত্ৰ-ছাত্ৰীয়ে যোগদান কৰে।
১৮৮০ চনত তেহৰী অঞ্চলৰ ৰজাই তেওঁক আশ্ৰম স্থাপনৰ বাবে এটুকুৰা মাটি আৰু প্ৰাচীন ভাৰতীয় শাস্ত্ৰ বিশেষকৈ বেদান্ত অধ্যয়নৰ বাবে বিশ্ববিদ্যালয় প্ৰদান কৰে। এই মঠটোক কৈলাশ আশ্ৰম নামেৰে জনাজাত হয়।

বিংশ শতিকাৰ আৰম্ভণিতে যেতিয়া বিবেকানন্দৰ মঠৰ শিষ্য দুই কল্যানন্দ আৰু নিচায়ানন্দই ৰামকৃষ্ণ মিছন সেৱাশ্ৰমা, কানখাল প্ৰতিষ্ঠা কৰিছিল, তেতিয়া তেওঁলোকে ৰোগী আৰু দুখীয়াৰ সেৱাৰ বাবে স্থানীয় গতানুগতিক সন্ন্যাসীৰ হাতত বৈষম্যৰ সম্মুখীন হৈছিল, কিয়নো এনে কামক গতানুগতিক সন্ন্যাসীসকলে নিম্নমানৰ বুলি গণ্য কৰিছিল। সন্ন্যাসীসকলৰ মাজত যথেষ্ট প্ৰভাৱ পেলোৱা আৰু নিয়মিতভাৱে নিজৰ আশ্ৰমৰ পৰা সন্ন্যাসীসকলক খুৱাবলৈ ব্যৱহাৰ কৰা ধনৰাজ গিৰিয়ে স্বামী বিবেকানন্দৰ শিষ্য দুগৰাকীয়ে চলোৱা সেৱাৰ কাম-কাজত সম্পূৰ্ণ সহায় আগবঢ়াইছিল আৰু আন সকলো সন্ন্যাসীৰ সম্মুখত তেওঁলোকক বিশেষ সন্মান আৰু গুৰুত্ব প্ৰদান কৰিছিল, যাৰ ফলত ক্ৰমান্বয়ে তেওঁলোকৰ কামক বহল সমাজত গ্ৰহণযোগ্যতা নিশ্চিত কৰিছিল।

আজিও তেওঁ প্ৰতিষ্ঠা কৰা আশ্ৰমটো হিন্দু শাস্ত্ৰৰ ব্যাখ্যাৰ এক উল্লেখযোগ্য কেন্দ্ৰ, আৰু বেদান্ত অধ্যয়ন আৰু পণ্ডিতৰ এক উল্লেখযোগ্য কেন্দ্ৰ হৈয়েই আছে।

তথ্যসূত্ৰ

শ্ৰেণী:হিন্দু সন্ত
অন্তঃস্ৰাৱী তন্ত্ৰ

অন্তঃস্ৰাৱী তন্ত্ৰ (ইংৰাজী- Endocrine System) হৈছে জীৱৰ হ'ৰমন নিঃসৰণ কৰা কিছুমান গ্ৰন্থীৰ সমষ্টি। এই অংগ তন্ত্ৰই হ'ৰমন প্ৰত্যক্ষভাৱে সংবহন তন্ত্ৰত নিঃসৰণ কৰে আৰু তেজে তাক নিৰ্দিষ্ট লক্ষকোষলৈ কঢ়িয়াই নিয়ে। প্ৰধান অন্তঃস্ৰাৱী গ্ৰন্থীবোৰ হৈছে পাইনিয়েল গ্ৰন্থী, পিটুইটেৰি গ্ৰন্থী, অগ্নাশয়, ডিম্বাশয়, শুক্ৰাশয়, থাইৰয়ড গ্ৰন্থী, পেৰাথাইৰয়ড গ্ৰন্থী, হাইপথেলামাছ, খাদ্যনলী আৰু এড্ৰেনেল গ্ৰন্থী। অন্তঃস্ৰাৱী তন্ত্ৰ আৰু বহিস্ৰাৱী তন্ত্ৰ পৰস্পৰ বিপৰীত ধৰ্মী, অৰ্থাৎ বহিস্ৰাৱী গ্ৰন্থীবোৰে কিছুমান নলীৰ সহায়ত হ'ৰমন নিঃসৰণ কৰে। অন্তঃস্ৰাৱী তন্ত্ৰ, স্নায়ু তন্ত্ৰৰ দৰেই এক তথ্য সংকেট প্ৰনালী কিন্তু কাৰ্যপদ্ধতি পৃথক। অন্তঃস্ৰাৱী তন্ত্ৰৰ ক্ৰিয়াবোৰ লেহেমীয়া গতিত আৰম্ভ হয়, সৰ্বাধিক প্ৰতিক্ৰিয়া দেখুৱাই আৰু কেই ঘণ্টামানৰ পৰা কেইবা সপ্তাহ পৰ্যন্ত সক্ৰিয় হৈ থাকে। স্নায়ু তন্ত্ৰৰই ক্ষিপ্ৰগতিত তথ্য প্ৰেৰণ কৰে আৰু প্ৰতিক্ৰিয়াবোৰ ক্ষণস্থায়ী। মেৰুদণ্ডী প্ৰাণীৰ ক্ষেত্ৰত, হাইপথেলামাছ হৈছে সমগ্ৰ অন্তঃস্ৰাৱী তন্ত্ৰৰ স্নায়বিক নিয়ন্ত্ৰণ কেন্দ্ৰ।

অন্তঃস্ৰাৱী গ্ৰন্থীৰ বিশেষ বৈশিষ্ট হৈছে, ইহঁত নলীবিহীন আৰু নিঃসৰিত হ'ৰমনবোৰ অন্তৰ্কোষীয় স্থান বা গ্ৰেনুলবোৰত জমা কৰে। আনহাতে লালটি গ্ৰন্থী, ঘৰ্ম গ্ৰন্থী, আৰু খাদ্যনলীৰ গ্ৰন্থীৰ দৰে বহিস্ৰাৱী গ্ৰন্থীবোৰৰ একোডাল নলী বা ফোপোলা লুমেন থাকে।

উল্লেখিত বিশেষ অংগবোৰৰ উপৰিও হাড়, বৃক্ক, যকৃৎ, হৃদযন্ত্ৰ আৰু জনন থলীবোৰতো, গৌণ অন্তঃস্ৰাৱী কাৰ্য সংঘটিত হয়। উদাহৰণ স্বৰূপে বৃক্কই এৰিথ্ৰ'পয়েটিন আৰু ৰেনিনৰ দৰে হ'ৰমন নিঃসৰণ কৰে।

অন্তঃস্ৰাৱীৰ ইংৰাজী প্ৰতিশব্দ Endocrine শব্দটো গ্ৰীক শব্দ ἐνδο- এন্দ'- "ভিতৰত," আৰু κρίνειν ক্ৰাইনেন "পৃথক কৰা"ৰ পৰা আহৰণ কৰা হৈছে।

তথ্য সংগ্ৰহ

শ্ৰেণী:অংগ তন্ত্ৰ
শ্ৰেণী:জীৱবিজ্ঞান
ৰামেশ্বৰম

ৰামেশ্বৰম ভাৰতৰ তামিলনাডুৰ ৰামনাথপুৰম জিলাৰ এখন পৌৰসভা। ই পাম্বান প্ৰণালীৰ দ্বাৰা ভাৰতৰ মূল ভূখণ্ডৰ পৰা পৃথক হোৱা পাম্বান দ্বীপত অৱস্থিত আৰু শ্ৰীলংকাৰ মান্নাৰ দ্বীপৰ পৰা ইয়াৰ দূৰত্ব প্ৰায় ৪০ কিলোমিটাৰ। ই ভাৰতীয় উপদ্বীপৰ প্ৰান্তত মান্নাৰ উপসাগৰত অৱস্থিত। পাম্বান দ্বীপক ৰামেশ্বৰম দ্বীপ বুলিও জনা যায় আৰু ই পাম্বান সেতুৰ দ্বাৰা ভাৰতৰ মূল ভূখণ্ডৰ সৈতে সংযুক্ত। ৰামেশ্বৰম হৈছে চেন্নাই আৰু মাদুৰাইৰ পৰা ৰেলপথৰ টাৰ্মিনাছ। এই ঠাইক বাৰাণসীৰ সৈতে একেলগে হিন্দুসকলৰ বাবে ভাৰতৰ আটাইতকৈ পৱিত্ৰ স্থান তথা চাৰ ধাম তীৰ্থযাত্ৰাৰ এক অংশ হিচাপে গণ্য কৰা হয়।

তথ্য সংগ্ৰহ

শ্ৰেণী:ভাৰতৰ পৰ্যটনস্থলী
শ্ৰেণী:ভাৰতৰ অঞ্চলসমূহ
মেৰিয়ন কটিলাৰ্ড

মেৰিয়ন কটিলাৰ্ড (জন্ম: ৩০ ছেপ্টেম্বৰ ১৯৭৫) এগৰাকী ফৰাচী অভিনেত্ৰী যিয়ে ইউৰোপীয় আৰু হলিউড উভয়ৰে চলচ্চিত্ৰত অভিনয় কৰিছে। তেওঁ এটা একাডেমী বঁটা, এটা ব্ৰিটিছ একাডেমী ফিল্ম বঁটা (BAFTA), দুটা চেজাৰ বঁটা আৰু এটা গোল্ডেন গ্ল’ব বঁটা আদিকে ধৰি বহুতো সন্মান লাভ কৰিছে। ২০১০ চনত তেওঁ ফ্ৰান্সৰ 'নাইট অফ দ্য অৰ্ডাৰ অফ আৰ্টছ এণ্ড লেটাৰ্ছ' সন্মান লাভ কৰে আৰু ২০১৬ চনত ইয়াত অফিচাৰ পদলৈ পদোন্নতি লাভ কৰে। একে বছৰতে তেওঁক 'নাইট অফ দ্য লিজন অফ অনৰ' হিচাপেও নামাকৰণ কৰা হয়।

উদ্ধৃতিসমূহ

ধন্যবাদ জীৱন। ধন্যবাদ প্ৰেম। আৰু এইটো সঁচা যে এই চহৰত কিছুমান দেৱদূত আছে।
"৮০ তম অস্কাৰত শ্ৰেষ্ঠ অভিনেত্ৰীৰ বঁটা গ্ৰহণ কৰি (২০০৮)"
কোনোবাই যদি মোক খং উঠাবলৈ চেষ্টা কৰে বা মোৰ চৰিত্ৰৰ সৈতে সম্পৰ্ক নথকা কোনো পৰিস্থিতি সৃষ্টি কৰি মোক সেই চৰিত্ৰটোৰ মানসিক অৱস্থালৈ নিব বিচাৰে, তেন্তে সেয়া ১০০ শতাংশ ওলোটা ফলদায়ক হয়। হয় মোৰ খং উঠিব আৰু মই ভাল অভিনয় কৰিব নোৱাৰিম, নহয়— যিটো বেছিভাগ সময়ত ঘটে— মোৰ হাঁহি উঠিব। মই ইয়াক গুৰুত্বসহকাৰে ল’ব নোৱাৰোঁ।
"মেৰিয়ন কটিলাৰ্ড: 'মোৰ সপোন আছিল সৰল'"
মই নাজানো আমাৰ বহুতো জীৱন আছে নে নাই বা পৰৱৰ্তী জীৱনত মোৰ পুনৰ জন্ম হ'ব নে নাই, কিন্তু মই সঁচাকৈয়ে ভাবো যে আপুনি যেতিয়া মৃত্যুবৰণ কৰে, তেতিয়াই সকলো শেষ হৈ নাযায়।
"ইণ্টাৰভিউ মেগাজিনত মেৰিয়ন কটিলাৰ্ড (১৫ জুলাই ২০১০)"
মই চিনি নোপোৱা কাৰোবাৰ আগত নিজৰ বিষয়ে কথা কোৱা, আৰু বেছিভাগ সময়তে তেওঁলোকে মোৰ কথাখিনি ভুলকৈ ব্যাখ্যা কৰিব বুলি জনাটোৱে— মোক সংবাদ মাধ্যমৰ ক্ষেত্ৰত এগৰাকী বনৰীয়া জন্তুৰ দৰে কৰি তুলিছে। মই লক্ষ্য কৰিছোঁ যে ই মোৰ বিষয়ে এক অস্পষ্ট ধাৰণাৰ সৃষ্টি কৰিছে।
"ইণ্টাৰভিউ মেগাজিনত মেৰিয়ন কটিলাৰ্ড (২০ ফেব্ৰুৱাৰী ২০১৪)"

শ্ৰেণী:অভিনেত্ৰী
মণিকা দেৱী

মণিকা দেৱী (; জন্ম:১৯৭৯) এগৰাকী অসমীয়া গল্পকাৰ, গীতিকাৰ আৰু শিক্ষক। তেওঁৰ পিতৃ কামিনী কুমাৰ শৰ্মা আৰু মাতৃ তৰুলতা দেৱী। দৰং জিলাৰ মঙলদৈত তেখেতৰ জন্ম হয়। তেওঁলোকৰ মূল বাসস্থান নলবাৰীৰ নামখলাত। ২০০৫ চনত তেখেতে ‘প্ৰিয় আলাপ’ গল্প সংকলনৰ বাবে মুনীন বৰকটকী বঁটা আৰু ২০১৪ চনত ‘জহৰ-মহৰ’ গল্প সংকলনৰ বাবে সাহিত্য অকাডেমি যুৱ বঁটা লাভ কৰে৷ তেখেতে ২০১৭ চনত গীতিকাৰ হিচাপেও আত্মপ্ৰকাশ কৰে। বৰ্তমানলৈকে তেখেতৰ সৰ্বমুঠ ৯খন গল্প গ্ৰন্থ প্ৰকাশ পাইছে৷ মণিকা দেৱীৰ গীতত সুৰকাৰ সুনীল দেৱে সুৰ সংযোজনা কৰিছে আৰু পুলক বেনাৰ্জী, মিতালী দে আদি শিল্পীয়ে কণ্ঠ দান কৰিছে।
মুনীন বৰকটকী বঁটা ('প্ৰিয় আলাপ', ২০০৫)
পদ্মশ্ৰী যুগল কিশোৰ চৌধুৰী সোঁৱৰণী বঁটা (২০১৫)

তথ্য উৎস

শ্ৰেণী:সাহিত্য অকাডেমি যুৱ পুৰস্কাৰ বিজয়ী
শ্ৰেণী:অসমীয়া সাহিত্যিক
যুৱৰাজ সিং

যুৱৰাজ সিং (জন্ম ১২ ডিচেম্বৰ ১৯৮২) এগৰাকী প্ৰাক্তন ভাৰতীয় ক্ৰিকেট খেলুৱৈ। বাওঁহতীয়া বেটছমেন আৰু শ্লো লেফ্ট আৰ্ম অৰ্থডক্স বলাৰ অল ৰাউণ্ডাৰ যুৱৰাজ সিং প্ৰাক্তন ভাৰতীয় ফাষ্ট বলাৰ আৰু পঞ্জাবী অভিনেতা যোগৰাজ সিঙৰ পুত্ৰ। কেইবাটাও অভিলেখৰ অধিকাৰী যুৱৰাজে এদিনীয়া আন্তঃৰাষ্ট্ৰীয় ক্ৰিকেটত ৮,৭০১ ৰাণ আৰু ১১১টা ৱিকেট, টোৱেণ্টি২০ আন্তঃৰাষ্ট্ৰীয়ত ১,১৭৭ ৰাণ আৰু ২৮টা ৱিকেট সংগ্ৰহ কৰিছে।

তেওঁ ২০০০ চনৰ পৰা ২০১৭ চনলৈ এদিনীয়া আন্তঃৰাষ্ট্ৰীয় খেলত ভাৰত জাতীয় ক্ৰিকেট দলৰ সদস্য আছিল। ২০০৩ চনত তেওঁ প্ৰথম টেষ্ট মেচ খেলাৰ সুযোগ লাভ কৰিছিল। ২০০৭-০৮ চনত তেওঁ এদিনীয়া আন্তঃৰাষ্ট্ৰীয় ক্ৰিকেটত ভাৰতীয় দলৰ উপঅধিনায়ক আছিল। তেওঁ ২০১১ চনৰ আইচিচি ক্ৰিকেট বিশ্বকাপত মেন অফ দা টুৰ্ণামেণ্ট আৰু ২০০৭ আইচিচি টোৱেণ্টি২০ বিশ্বকাপত টপ পাৰফাৰ্মাৰ আছিল। দুয়োখন খেলত ভাৰত জয়ী হৈছিল। ২০০৭ চনৰ টোৱেণ্টি২০ বিশ্বকাপত ইংলেণ্ড দলৰ বিৰুদ্ধে তেওঁ ৬টা বলত ৬টা ছিক্স মাৰি বিশ্ব অভিলেখ সৃষ্টি কৰিছিল। একেখন খেলত তেওঁ ১২টা বলত অৰ্ধশতক অৰ্জন কৰি আটাইতকৈ কম সংখ্যক বলত অৰ্ধশতক অৰ্জন কৰাৰ অভিলেখ সৃষ্টি কৰে। ২০১১ চনৰ বিশ্বকাপত তেওঁ একেখন খেলত পাঁচটা ৱিকেট আৰু অৰ্ধশতক অৰ্জন কৰা প্ৰথম গৰাকী খেলুৱৈত পৰিণত হয়।

২০১১ চনত তেওঁৰ বাওঁ হাওঁফাওঁত কৰ্কট ৰোগৰ অৱস্থিতি ধৰা পৰে। তাৰপিছত তেওঁ আমেৰিকা যুক্তৰাষ্ট্ৰৰ বষ্টন আৰু ইণ্ডিয়ানাপলিচত কৰ্কট ৰোগৰ চিকিৎসা গ্ৰহণ কৰে। ২০১২ চনত তেওঁক চিকিৎসালয়ৰ পৰা অব্যাহতি দিয়া হয় আৰু এপ্ৰিল মাহত তেওঁ ভাৰতলৈ ঘূৰি আহে। একেবছৰৰ ছেপ্টেম্বৰ মাহত তেওঁ নিউজিলেণ্ডৰ বিপক্ষে টোৱেণ্টি২০ মেচৰ জৰিয়তে পুনৰাই ক্ৰিকেটৰ জগতত প্ৰৱেশ কৰে।

২০১২ চনত তেওঁক ভাৰত চৰকাৰে অৰ্জুন বঁটা আগবঢ়ায়। ২০১৪ চনত ভাৰত চৰকাৰে তেওঁক ভাৰতৰ চতুৰ্থ সৰ্বোচ্চ অসামৰিক সন্মান পদ্মশ্ৰী প্ৰদান কৰে। ২০১৪ চনৰ ইণ্ডিয়ান প্ৰিমীয়াৰ লীগত ৰয়েল চেলেঞ্জৰ বেংগালোৰে তেওঁক সৰ্বকালৰ সৰ্বাধিক ₹১৪ কোটি টকাৰে কিনে। ২০১৫ চনত তেওঁক দিল্লী ডেয়াৰডেভিলছে তেওঁ ₹১৬ কোটিৰে কিনে আৰু তেওঁ আইপিএলৰ ইতিহাসত আটাইতকৈ মূল্যবান ক্ৰিকেটাৰত পৰিণত হয়।

২০১৯ চনৰ ১০ জুন তাৰিখে যুৱৰাজ সিঙে মুম্বাইত এক সংবাদমেল যোগে আন্তঃৰাষ্ট্ৰীয় ক্ৰিকেটৰ পৰা অৱসৰ গ্ৰহণৰ কথা ঘোষণা কৰে। তেওঁ শেষৰ বাৰৰ বাবে ২০১৭ চনৰ জুনত ৱেষ্ট ইণ্ডিজৰ বিৰুদ্ধে ভাৰতক প্ৰতিনিধিত্ব কৰিছিল।

তথ্য উৎস

বাহ্যিক সংযোগ

ইণ্ডিয়ান প্ৰিমীয়াৰ লীগত যুৱৰাজ সিং

শ্ৰেণী:ভাৰতৰ ব্যক্তি
শ্ৰেণী:ভাৰতীয় ক্ৰিকেটাৰ
শ্ৰেণী:অৰ্জুন বঁটা বিজয়ী
শ্ৰেণী:পদ্মশ্ৰী বঁটা বিজয়ী
সাৰনাথ সংগ্ৰহালয়

সাৰনাথ সংগ্ৰহালয় ভাৰতৰ পুৰাতাত্ত্বিক জৰীপৰ আটাইতকৈ পুৰণি স্থান সংগ্ৰহালয় (site museum)। ইয়াত ভাৰতৰ পুৰাতাত্ত্বিক জৰীপ বিভাগৰ দ্বাৰা সাৰনাথৰ পুৰাতাত্ত্বিক স্থানত কৰা অনুসন্ধান আৰু খননৰ তথ্য সংগৃহীত কৰা হৈছে। সাৰনাথ উত্তৰ প্ৰদেশ বাৰাণসীৰ ওচৰৰ এখন ঠাই। সংগ্ৰহালয়টোত ৬,৮৩২ টা ভাস্কৰ্য্য আৰু শিল্পকৰ্ম আছে।

ইতিহাস

সাৰনাথ পুৰাতাত্বিক স্থানৰ পৰা পোৱা প্ৰাচীন সামগ্ৰীসমূহ ৰাখিবলৈ ১৯০৪ চনত চৰকাৰে সাৰনাথত খনন কৰা স্থানৰ কাষতে এটা ছাইট মিউজিয়াম নিৰ্মাণৰ সিদ্ধান্ত গ্ৰহণ কৰে। ভাৰতৰ তদানীন্তন পুৰাতত্ত্বৰ সঞ্চালক প্ৰধান ছাৰ জন মাৰ্শ্বেলৰ উদ্যোগত এই সংগ্ৰহালয়ৰ সৃষ্টি হয়। এই পৰিকল্পনা প্ৰস্তুত কৰিছিল ভাৰত চৰকাৰৰ তেতিয়াৰ পৰামৰ্শদাতা বাস্তুকাৰ মিষ্টাৰ জেমছ ৰেমছনে। প্ৰাচীন সামগ্ৰীসমূহ সঠিক দৃষ্টিভংগীৰে ৰখা, প্ৰদৰ্শন আৰু অধ্যয়নৰ বাবে ১৯১০ চনত এই ভৱনটো সম্পূৰ্ণ কৰি উলিওৱা হয়। সংঘৰাম নামৰ এটা মঠৰ আধা অংশ অধিগ্ৰহণ কৰি ভৱনটো তৈয়াৰ কৰা হয়।

গেলাৰী

এই সংগ্ৰহালয়টোত পাঁচটা গেলেৰী আৰু দুখন বাৰাণ্ডা আছে আৰু ইয়াতে খ্ৰীষ্টপূৰ্ব তৃতীয় শতিকাৰ পৰা খ্ৰীষ্টীয় দ্বাদশ শতিকালৈকে, এই সময়চোৱাৰ সাৰনাথত উদ্ধাৰ হোৱা প্ৰাচীন সামগ্ৰীসমূহ প্ৰদৰ্শন কৰা হৈছে। সাৰনাথত মুৰ্তি, কলাকৃতি আৰু ভৱনৰ এক সমৃদ্ধ ভংগ্নাৱশেষ পোৱা গৈছে, যাৰ ভিতৰত অসংখ্য বুদ্ধ আৰু বোধিসত্ত্বৰ প্ৰতিমূৰ্তি আৰু অন্যান্য প্ৰাচীন অৱশেষ আছে। বৌদ্ধ শিল্পৰ উন্নতমানৰ নমুনা আৰু অন্যান্য গুৰুত্বপূৰ্ণ অৱশেষ সংগ্ৰহালয়টোত ৰখা হৈছে। এই সংগ্ৰহালয় আটাইতকৈ বিখ্যাত প্ৰদৰ্শন অশোকৰ সিংহ ৰাজধানী; হ’লেও সাৰনাথ সংগ্ৰহালয়ত বৌদ্ধ ধৰ্মৰ অন্যান্য সামগ্ৰীৰ সংগ্ৰহও আছে। চাবলগীয়া বস্তুবোৰৰ ভিতৰত আছে ৫ম শতিকাৰ বুদ্ধৰ ভাস্কৰ্য্য। গভীৰ ধ্যানত মগ্ন, পদ্মাসনত বহি থকা বুদ্ধৰ চকুৰ পাহি দুটা তললৈ নামি আহিছে আৰু মূৰৰ চৌপাশ এক প্ৰভামণ্ডলে আৱৰি আছে।

প্ৰসংগ

বাহ্যিক সংযোগ

Official site of the museum
শ্ৰেণী:উত্তৰ প্ৰদেশৰ সংগ্ৰহালয়
Category:ভাৰতভিত্তিক সাংস্কৃতিক সংগঠন
অসমীয়া গদ্য-সাহিত্যৰ গতি-পথ

অসমীয়া গদ্য-সাহিত্যৰ গতি-পথগ্ৰন্থখন অসমীয়া গদ্য সাহিত্যৰ ক্ৰমবিকাশ, স্বৰূপ আৰু গতি-প্ৰকৃতি অধ্যয়নৰ ক্ষেত্ৰত এখন গুৰুত্বপূৰ্ণ অসমীয়া গ্ৰন্থ। গ্ৰন্থখনৰ লেখক ড০ হৰিনাথ শৰ্ম্মাদলৈ। ১৯৯২ চনৰ জানুৱাৰী মাহত শান্তিপুৰ নলবাৰী জিলাৰ পদ্মপ্ৰিয়া লাইব্ৰেৰীৰ পৰা গ্ৰন্থখন প্ৰথম প্ৰকাশ পাইছিল। বৰ্তমানলৈকে গ্ৰন্থখনৰ ৬ টা সংস্কৰণ প্ৰকাশ পাইছে। শেহতীয়াকৈ ২০২০ চনৰ অক্টোবৰ মাহত গ্ৰন্থখনৰ ষষ্ঠ সংস্কৰণটি প্ৰকাশ পায়। গ্ৰন্থখনৰ পৃষ্ঠা সংখ্যা ২২০।

অধ্যায় সমূহ

অসমীয়া গদ্য-সাহিত্যৰ গতি-পথ গ্ৰন্থখনত অসমীয়া গদ্য সাহিত্যক দুটা মূল অধ্যায়ত ভাগ কৰি আলোচনা কৰা হৈছে। তদুপৰি বিষয়ৰ আলোচনাৰ সুবিধাৰ্থে গ্ৰন্থকাৰে মূল অধ্যায় দুটাক কেইবাটাও উপ-অধ্যায়ত ভাগ কৰিছে।

পুৰণি গদ্যৰ উন্মেষ আৰু বিকাশ (প্ৰথম মূল অধ্যায়)

প্ৰাৰম্ভিক স্তৰ (মন্ত্ৰ-সাহিত্যৰ গদ্য, অঙ্কীয়া নাটৰ গদ্য)
বৰ্দ্ধমান স্তৰ (ভট্টদেৱী গদ্য,ভট্টদেৱৰ আদৰ্শত সৃষ্ট গদ্য,বুৰঞ্জীৰ গদ্য,চৰিত পুথিৰ গদ্য,তাম্ৰ-শাসন, প্ৰস্তৰ-শাসন,ৰজাঘৰীয়া কাকত-পত্ৰ, চিঠি-পত্ৰ আৰু পেড়া কাকত আদিৰ গদ্য)

আধুনিক গদ্যৰ উন্মেষ আৰু বিকাশ (দ্বিতীয় মূল অধ্যায়)

প্ৰাৰম্ভিক স্তৰ (এই স্তৰত মিছনাৰীসকলৰ আগমন, অৰুনোদইৰ প্ৰকাশ,অৰুনোদইৰ বৰ্ণবিন্যাস, অৰুনোদইৰ গদ্যৰীতি, হেমচন্দ্ৰ বৰুৱা-গুণাভিৰাম বৰুৱাৰ ৰচনাত মিছনাৰী প্ৰভাৱ ইত্যাদি বিষয়বোৰ আলোচনা কৰা হৈছে।)
মাৰ্জ্জিত স্তৰ (হেমচন্দ্ৰ-গুণাভিৰামৰ হাতত অসমীয়া গদ্যৰ মাৰ্জ্জিত ৰূপৰ আৰম্ভণিৰ পৰা মৌ (মাহিলি কাকত)ৰ গদ্যৰীতিলৈকে সামৰি আলোচনা কৰিছে।)
উন্নত স্তৰ (এই স্তৰত জোনাকী (আলোচনী)ৰ উদ্ভৱ আৰু অৱদান, জোনাকীৰ লেখকসকলৰ গদ্য ৰচনাৰ ভাগ আৰু গদ্যৰীতি, ইংৰাজী-বঙালী সাহিত্যৰ প্ৰভাৱ, জোনাকীৰ লেখকসকলৰ গদ্যৰ সাদৃশ্য-বৈসাদৃশ্য নিৰ্ণয় ইত্যাদি দিশবোৰ সন্নিৱিষ্ট হৈছে।)

তথ্যসূত্ৰ

শ্ৰেণী:অসমীয়া গ্ৰন্থ
লুইস মৰাণ্ডী

লুইস মৰাণ্ডী ভাৰতীয় জনতা পাৰ্টিৰ এগৰাকী ৰাজনীতিবিদ। তেওঁ ঝাৰখণ্ড চৰকাৰৰ কেবিনেট মন্ত্ৰী আৰু সংখ্যালঘু কল্যাণ, সমাজ কল্যাণ, মহিলা আৰু শিশু উন্নয়ন আদিৰ দৰে কেইবাটাও দপ্তৰৰ মন্ত্ৰী আছিল।

ঝাৰখণ্ড ভাৰতীয় জনতা পাৰ্টিৰ তেওঁ একমাত্ৰ জনপ্ৰিয় মহিলা নেত্ৰী। ঝাৰখণ্ড ভাৰতীয় জনতা পাৰ্টিৰ বাবে তেওঁ বিভিন্ন গুৰুত্বপূৰ্ণ ভূমিকা গ্ৰহণ কৰিছিল। ইয়াৰ পূৰ্বে ঝাৰখণ্ড ভাৰতীয় জনতা পাৰ্টিৰ মহিলা শাখাৰ সভানেত্ৰী হিচাপে তেওঁ ঝাৰখণ্ড মহিলা আয়োগৰ সদস্যও আছিল।

ঝাৰখণ্ডৰ বিভিন্ন মহাবিদ্যালয়ত চাঁওতালি বিষয়ত তেওঁ বক্তৃতা প্ৰদান কৰি আহিছে। ২০০৯ চনৰ ঝাৰখণ্ড বিধানসভা নিৰ্বাচনত ডুমকা বিধানসভাৰ ভাৰতীয় জনতা পাৰ্টিৰ তেওঁ প্ৰাৰ্থী আছিল। তেওঁ ঝাৰখণ্ডৰ মুখ্যমন্ত্ৰী আৰু ঝাৰখণ্ড মুক্তি মৰ্চাৰ শীৰ্ষস্থানীয় নেতা শিবু সোৰেনৰ পুত্ৰ হেমন্ত সোৰেনৰ হাতত প্ৰায় ৩০০০ ভোটত পৰাজিত হৈছিল।

ৰাজনাথ সিঙৰ দলত ২০১২ চনত বিজেপিৰ ৰাষ্ট্ৰীয় সম্পাদক হিচাপে তেওঁৰ অন্যতম বৃহৎ ভূমিকা আছিল। ২০১৪ চনৰ জুনমাহৰ সংসদীয় নিৰ্বাচনত বিজেপিৰ অভ্যন্তৰীণ ৰাজনীতিৰ বাবে তেওঁ সেই নিৰ্বাচনত ডুমকাৰ পৰা টিকট লাভ কৰিব নোৱাৰিলেও, তেওঁ ঝাৰখণ্ডৰ পৰা ১৪খন আসনৰ ভিতৰত ১২খন আসন জিকি এক গুৰুত্বপূৰ্ণ ভূমিকা পালন কৰিছিল।

২০১৪ চনৰ ঝাৰখণ্ড বিধানসভাৰ নিৰ্বাচনত ঝাৰখণ্ডৰ মুখ্যমন্ত্ৰী আৰু ঝাৰখণ্ড মুক্তি মৰ্চাৰ শীৰ্ষস্থানীয় শিবু সোৰেনৰ পুত্ৰ হেমন্ত সোৰেনক তেওঁ ৫২৬২টা ভোটত পৰাস্ত কৰে আৰু ঝাৰখণ্ডৰ ৰাজনীতিৰ অন্যতম শক্তিশালী নেতা হিচাপে পৰিগণিত হয়।

বৰ্তমান তেওঁ বিজেপি নেতৃত্বাধীন ঝাৰখণ্ড চৰকাৰৰ কেবিনেট মন্ত্ৰী হোৱাৰ উপৰিও ঝাৰখণ্ড চৰকাৰৰ অন্তৰ্গত চাওঁতাল পৰগান সংমণ্ডলক প্ৰতিনিধিত্ব কৰি আছে।

তথ্যসূত্ৰ

শ্ৰেণী:জীৱিত ব্যক্তি
শ্ৰেণী:ভাৰতীয় নাৰী
শ্ৰেণী:ঝাৰখণ্ডৰ ৰাজনীতিত মহিলা
শ্ৰেণী:ঝাৰখণ্ডৰ ৰাজ্যিক কেবিনেট মন্ত্ৰী
শ্ৰেণী:ঝাৰখণ্ডৰ পৰা ভাৰতীয় জনতা দলৰ ৰাজনীতিবিদ
শ্ৰেণী:একবিংশ শতিকাৰ ভাৰতীয় মহিলা ৰাজনীতিবিদ
শ্ৰেণী:চাঁওতালি ব্যক্তি
বাঁওপন্থী ৰাজনীতি

বাঁওপন্থী ৰাজনীতিয়ে সামাজিক সমতা আৰু সমতাবাদক সমৰ্থন কৰে৷ তেওঁলোকে লাভাৰ্জন কৰিব বিচৰা ৰাজনৈতিক মতাদৰ্শৰ পৰিসৰ আৰু তেনেধৰণৰ চিন্তাৰ ওপৰত প্ৰতিষ্ঠিত সামাজিক স্তৰবৃত্তৰ সামগ্ৰিকভাৱে বিৰোধিতা কৰে৷ অৰ্থনীতিৰ এমেৰিটাছ অধ্যাপক বেৰী ক্লাৰ্কৰ মতে বাওঁপন্থী ৰাজনীতিৰ সমৰ্থকসকলে "দাবী কৰে যে মানৱ বিকাশ তেতিয়াই প্ৰস্ফূটিত হৈ উঠে যেতিয়া ব্যক্তিসকলে সহযোগিতামূলক, পাৰস্পৰিকভাৱে সন্মানজনক সম্পৰ্কত লিপ্ত হয় যি কেৱল তেতিয়াহে লাভৱান হ'ব পাৰে যেতিয়া মৰ্যাদা, ক্ষমতা আৰু ধনৰ মাজত থকা অত্যধিক পাৰ্থক্য নাইকিয়া হয়।"

বাওঁ–সোঁ ৰাজনৈতিক বৰ্ণালীৰ ভিতৰত ফৰাচী বিপ্লৱৰ সময়ত বাওঁ আৰু সোঁৰ উদ্ভাৱন হৈছিল, যাৰ জৰিয়তে ফ্ৰান্সৰ ৰাষ্ট্ৰীয় বিধানসভাত বহাৰ ব্যৱস্থাক বুজোৱা হৈছিল। বাওঁপন্থীসকলে সাধাৰণতে এন্সিয়েন ৰেজিম আৰু বোৰ্বন ৰাজতন্ত্ৰৰ বিৰোধিতা কৰিছিল আৰু বিপ্লৱ, গণতান্ত্ৰিক গণৰাজ্যৰ সৃষ্টি আৰু সমাজৰ ধৰ্মনিৰপেক্ষতাক সমৰ্থন কৰিছিল আনহাতে সোঁপন্থীসকলে এন্সিয়েন ৰেজিমৰ পৰম্পৰাগত প্ৰতিষ্ঠানসমূহক সমৰ্থন কৰিছিল। ১৮১৫ চনত ফৰাচী ৰাজতন্ত্ৰ পুনৰুদ্ধাৰৰ পিছত বাওঁপন্থী শব্দটোৰ ব্যৱহাৰ অধিক বিশিষ্ট হৈ পৰে, যেতিয়া ইয়াক নিৰ্দলীয়সকলৰ ক্ষেত্ৰত প্ৰয়োগ কৰা হয়। ১৯ শতিকাৰ শেষৰ ফালে সাধাৰণতে অৱজ্ঞাসূচক উদ্দেশ্যেৰে বাওঁপন্থী আৰু সোঁপন্থী শব্দটো প্ৰথমবাৰৰ বাবে সংযুক্ত কৰা হৈছিল আৰু ধৰ্মীয় বা ৰাজনৈতিক দৃষ্টিভংগীত অগতানুগতিক লোকসকলৰ ক্ষেত্ৰত বাওঁপন্থী শব্দটো প্ৰয়োগ কৰা হৈছিল।

১৮ শতিকাৰ শেষৰ ফালে প্ৰথম উদাৰ গণতন্ত্ৰৰ প্ৰতিষ্ঠাৰ লগে লগে আমেৰিকাত উদাৰতাবাদ আৰু ফ্ৰান্সৰ গণতন্ত্ৰবাদক বৰ্ণনা কৰিবলৈ বাওঁ শব্দটো ব্যৱহাৰ কৰা হয়, যিয়ে পৰম্পৰাগত ৰক্ষণশীল আৰু ৰাজতন্ত্ৰবাদীসকলৰ সোঁপন্থী ৰাজনীতিতকৈ কম মাত্ৰাত স্তৰভিত্তিক সিদ্ধান্ত গ্ৰহণৰ সমৰ্থন কৰে। আধুনিক ৰাজনীতিত বাওঁপন্থী শব্দটো সাধাৰণতে ধ্ৰুপদী উদাৰতাবাদৰ বাওঁপন্থী মতাদৰ্শ আৰু আন্দোলনসমূহৰ ক্ষেত্ৰত প্ৰযোজ্য, যিয়ে অৰ্থনৈতিক ক্ষেত্ৰত কিছু পৰিমাণে গণতন্ত্ৰক সমৰ্থন কৰে। আজি সামাজিক উদাৰতাবাদ আৰু সামাজিক গণতন্ত্ৰৰ দৰে মতাদৰ্শক কেন্দ্ৰ-বাওঁপন্থী বুলি গণ্য কৰা হয়, আনহাতে বাওঁপন্থীসকলক সাধাৰণতে পুঁজিবাদক অধিক সমালোচনা কৰা আন্দোলনৰ বাবে সংৰক্ষিত কৰা হয়,য'ত শ্ৰমিক আন্দোলন, সমাজবাদ, নৈৰাজ্যবাদ, সাম্যবাদ, মাৰ্ক্সবাদ আৰু ছিণ্ডিকেলিজম আদি অন্তৰ্ভুক্ত, যিবোৰৰ প্ৰত্যেকেই ১৯ আৰু ২০ শতিকাত প্ৰাধান্য লাভ কৰে। ইয়াৰ উপৰিও বাওঁপন্থী শব্দটো সাংস্কৃতিকভাৱে উদাৰ আৰু প্ৰগতিশীল সামাজিক আন্দোলনৰ বিস্তৃত পৰিসৰৰ ক্ষেত্ৰতো প্ৰয়োগ কৰা হৈছে,নাগৰিক অধিকাৰ আন্দোলন, নাৰীবাদী আন্দোলন, এলজিবিটি অধিকাৰ আন্দোলন, গৰ্ভপাত-অধিকাৰ আন্দোলন, বহুসংস্কৃতিবাদ, যুদ্ধ বিৰোধী আন্দোলন আৰু পৰিৱেশ আন্দোলন, লগতে বহুতো ৰাজনৈতিক দলৰ ক্ষেত্ৰতো প্ৰয়োগ কৰা হৈছে। ‌

তথ্যসূত্ৰ

শ্ৰেণী:ৰাজনীতি
শ্ৰেণী:ৰাজনীতি বিজ্ঞান
শ্ৰেণী:ৰাজনৈতিক মতাদৰ্শ
শ্ৰেণী:ৰাজনৈতিক পৰিভাষা
যৌন প্ৰৱেশক্ৰিয়া

যৌন প্ৰৱেশক্ৰিয়া বুলিলে মহিলাৰ যোনি অথবা পুৰুষ বা মহিলাৰ মলদ্বাৰত লিংগ সুমুৱাই দিয়াক বুজোৱা হয়। তাৰোপৰি ডিলডো বা কৃত্ৰিম লিংগ সুমুৱাই দিয়াকো যৌন প্ৰৱেশৰ এক প্ৰকাৰ বুলি গণ্য কৰা হয়। আনহাতে যোনি বা মলদ্বাৰত আঙুলি সোমোৱাই দিয়াটো যৌন প্ৰৱেশ বুলি গণ্য কৰা নহয়।

সংজ্ঞা

যেতিয়া এজন পুৰুষে নিজৰ লিংগ এজনী মহিলাৰ যোনিত সুমুৱাই দিয়ে, তেতিয়া ইয়াক যৌন সংগম বোলা হয়। যেতিয়া এটা শিশ্ন আন এজন ব্যক্তিৰ পায়ুপথত সুমুৱাই দিয়া হয়, তেতিয়া তাক পায়ু সংগম বোলা হয়। ভেদকাৰী মৌখিক যৌন সম্পৰ্কত লিংগৰ দ্বাৰা মুখত প্ৰৱেশ বা যোনিত প্ৰৱেশ কৰিবলৈ জিভাৰ ব্যৱহাৰ হ'ব পাৰে। এনিলিংগাছৰ সময়ত জিভাখনো মলদ্বাৰত প্ৰৱেশ কৰিব পাৰে। যদি এটা বা ততোধিক আঙুলি ব্যৱহাৰ কৰা হয়, তেতিয়া তাক ফিংগাৰিং বা ডিজিটেল পেনেট্ৰেচন বোলা হয়। ব্যক্তিৰ যৌনাংগ বা মলদ্বাৰত কোনো বস্তু, যেনে ডিলডো, ভাইব্ৰেটৰ বা অন্যান্য যৌন খেলনা, সুমুৱাই দিয়াটোও যৌন প্ৰৱেশ বুলি ধৰিব পাৰি। ভেদকাৰী যৌনতাক যৌন সম্পৰ্ক বা অৰ্থবোধক যৌনতা বুলি কোৱা হয়।

বেআইনী

সাধাৰণতে অনুপ্ৰৱেশকাৰী যৌন অপৰাধক অভেদ্য যৌন অপৰাধতকৈ অধিক গুৰুতৰ বুলি গণ্য কৰা হয় আৰু শিশুৰ যৌন অনুপ্ৰৱেশক আৰু বেছি গুৰুতৰ বুলি গণ্য কৰা হয়। বিধিগত বয়সৰ তলৰ শিশুৱে যৌন অনুপ্ৰৱেশৰ সৈতে জড়িত কাৰ্য্যত সন্মতি দিব নোৱাৰে। আইনত যৌন অনুপ্ৰৱেশ শব্দটো সাধাৰণতে শিশুৰ সৈতে যৌন সম্পৰ্কত ব্যৱহাৰ কৰা হয়। অবৈধ যৌন প্ৰৱেশ সাধাৰণতে অপৰাধ, প্ৰৱেশ কিমান গভীৰ আছিল আৰু বীৰ্যৰ স্খলন হৈছিল নে নাই সেইটো নিৰ্বিশেষে।

আইনসমূহে অপৰাধৰ অংশ হিচাপে যৌন অনুপ্ৰৱেশৰ বিশেষ ৰূপসমূহক পৃথক কৰিব পাৰে। উদাহৰণস্বৰূপে, আমেৰিকাৰ অৰেগন ৰাজ্যৰ আইন অনুসৰি: যুক্তৰাজ্যত, কোনো আত্মীয়ক যৌনভাৱে প্ৰৱেশ কৰাটো এটা অপৰাধ।

বিভিন্ন ধৰণৰ অনুপ্ৰৱেশ কেতিয়াবা অশ্লীল বুলি গণ্য কৰা হৈছে আৰু নিষিদ্ধ কৰা হৈছে। এনে অনুপ্ৰৱেশ থকা ৰচনাক পৰ্ণগ্ৰাফী বুলি ধৰিব পাৰি৷

তথ্যসূত্ৰ

শ্ৰেণী: মানৱ যৌনতা
গোবৰ্ধন

গোবৰ্ধনক গিৰিৰাজ বুলিও কোৱা হয়, ভাৰতৰ এখন মূল তীৰ্থ কেন্দ্ৰ আৰু পৌৰসভাৰ চহৰ; এখন নগৰ পঞ্চায়ত; উত্তৰ প্ৰদেশৰ এজন বিধায়ক (বিধানসভাৰ সদস্য)ৰ আসন; ই এটা তহচিল, ভাৰতৰ উত্তৰ প্ৰদেশ ৰাজ্যৰ মথুৰা জিলাত। মথুৰাৰপৰা প্ৰায় ২৩ কিলোমিটাৰ দূৰত্বত এই চহৰখন মথুৰা আৰু দীগৰ মাজৰ পথ সংযোগস্থলত অৱস্থিত।২৭.৫° উত্তৰ ৭৭.৪৭° পূবত অৱস্থিত। ইয়াৰ গড় উচ্চতা ১৭৯ মিটাৰ (৫৮৭ ফুট)। উত্তৰ প্ৰদেশ চৰকাৰে মথুৰা জিলাত গোবৰ্ধনক এখন তহচিল কৰি তুলিছে।

জনগাঁথনি

২০১১ চনৰ ভাৰতীয় লোকপিয়লত গোবৰ্ধনৰ জনসংখ্যা আছিল ২২,৫৭৬ জন। জনসংখ্যাৰ ৫৫% পুৰুষ আৰু ৪৫% মহিলা। গোবৰ্ধনৰ গড় সাক্ষৰতাৰ হাৰ ৬২%, যিটো ৰাষ্ট্ৰীয় গড় ৫৯.৫%তকৈ বেছি: পুৰুষৰ সাক্ষৰতা ৭০%, আৰু মহিলাৰ সাক্ষৰতা ৫২%। গোবৰ্ধনত ১৭% জনসংখ্যা ৬ বছৰৰ তলৰ।

গোবৰ্ধন পৰ্বত

]], মথুৰা

তীৰ্থযাত্ৰা

প্ৰতি বছৰে হিন্দু আৰু অন্যান্য মানুহে ভাৰতৰ বিভিন্ন ঠাইৰপৰা আৰু বিশ্বৰ অন্যান্য প্ৰান্তৰপৰা গোবৰ্ধন আৰু ইয়াৰ পৱিত্ৰ গোবৰ্ধন পাহাৰলৈ তীৰ্থভ্ৰমণ কৰিবলৈ আহে। তেওঁলোকে গোবৰ্ধন প্ৰদক্ষিণ কৰি হিন্দু ধৰ্মৰ মূল দেৱতা কৃষ্ণ আৰু ৰাধাক প্ৰণাম জনায়।
গোবৰ্ধনত উদযাপিত অন্যতম প্ৰধান উৎসৱ হৈছে গোবৰ্ধন পূজা, যি পূজা গোবৰ্ধন পাহাৰ (গিৰিৰাজ পৰ্বত) আঙুলিৰে উঠাই লৈ বজ্ৰপাত আৰু বৰষুণৰ দেৱতা ইন্দ্ৰৰদ্বাৰা সৃষ্টি হোৱা বানপানীৰপৰা ব্ৰজবাসীক ৰক্ষা কৰাৰ স্মৃতিত কৰা হয়।

যাতায়াত

দিল্লীৰপৰা প্ৰায় ১৫০ কিলোমিটাৰ (৯৩ মাইল) দূৰত্বত গোবৰ্ধন অৱস্থিত। মথুৰাত এটা ৰেলৱে ষ্টেচন আছে, য’ৰপৰা টেক্সি ভাড়া কৰি আৰু একক লাইন ইলেক্ট্ৰিক ৰে’লৰো চলাচল আছে।

তথ্যসূত্ৰ

শ্ৰেণী:ভৌগোলিক অঞ্চল
শ্ৰেণী:ভাৰত
সাউদ আৰু অন্যান্য গল্প

সাউদ আৰু অন্যান্য গল্প হৈছে গল্পকাৰ অৰূপ কুমাৰ নাথৰ এক গল্প সংকলন। ২০০৭ চনত প্ৰথম প্ৰকাশিত এই গল্প সংকলনখনত তেৰটা গল্প সন্নিৱিষ্ট কৰা হৈছে। সাউদ আৰু অন্যান্য গল্প হ'ল নাথৰ দ্বিতীয়খন গল্প সংকলন। ২০১০ চনত মুনীন বৰকটকী বঁটা লাভ কৰা এই সংকলনটিৰ ২০২১ চনত আঁক-বাক প্ৰকাশনে দ্বিতীয় সংস্কৰণ প্ৰকাশ কৰে।

গল্পকাৰৰ চমু পৰিচয়

১৯৭৪ চনৰ ১৭ এপ্ৰিলত মৰিগাঁও জিলাৰ হাবিবৰঙাবাৰীত অৰূপ কুমাৰ নাথৰ জন্ম হয়। তেওঁৰ পিতৃ নোৱাৰাম নাথ আৰু মাতৃ সাজেশ্বৰী দেৱী। তেওঁ হাবিবৰঙাবাৰী আদৰ্শ হাইস্কুলৰ পৰা প্ৰাথমিক শিক্ষা লাভ কৰে। তেওঁ চৰাইবাহী মহাবিদ্যালয় আৰু হোজাই মহাবিদ্যালয়ত সহকাৰী অধ্যাপক হিচাপে কাম কৰাৰ পিছত সম্প্ৰতি গুৱাহাটী মহাবিদ্যালয়ৰ অসমীয়া বিভাগত সহযোগী অধ্যাপক হিচাপে কৰ্মৰত। তেখেতৰ প্ৰথম প্ৰকাশিত গ্ৰন্থ হ'ল তুমি মোক স্পৰ্শ কৰা (কাব্য গ্ৰন্থ,যুটীয়াভাৱে)। ইয়াৰ পিছত তেওঁৰ নষ্ট এপিটাফ,
সাউদ আৰু অন্যান্য গল্প,ইথাৰৰ ঈশ্বৰ আৰু অন্নখন নামৰ চাৰিখন গল্প সংকলন প্ৰকাশিত হয়।

গল্পসমূহ

গুহা
পিণ্ড
ক'লী-পুৰাণ
জোক
নাচ ভালুকী নাচ
অংক
পুহকৰ
ঘৰচিৰিকা
দৈৱকী
পঠা
বাজীকৰ
সাউদ
শীতনিদ্ৰা

আলোচনা আৰু মন্তব্য

সাউদ আৰু অন্যান্য গল্প সংকলনখনৰ গল্পসমূহত বিভিন্ন বিষয় ভিন ভিন ধৰণে উপস্থাপন কৰা হৈছে। এই গল্পসমূহত অঞ্চল বিশেষৰ জাতি বৈষম্যক প্ৰকট কৰাত লোকগীত আৰু অঞ্চলবিশেষৰ উপভাষাই সহায় কৰিছে। মূলতঃ এই গল্পসমূজৰ মাজেৰে সামাজিক বৈষম্য আৰু শোষণ-অন্যায়ৰ ছবি এখন দাঙি ধৰা হৈছে আৰু গল্পসমূহে ভোক, দৰিদ্ৰতা, যৌনতা, অসম আন্দোলনৰ নিৰ্মমতা, শিপা হেৰুওৱা সমাজ এখনৰ দুৰৱস্থা আদি বিভিন্ন বিষয় সামৰি লৈছে।

কবি,সমালোচক হৰেকৃষ্ণ ডেকাই কৈছে

সমসাময়িক সাৰ্থক অনুশীলনকাৰী কেইগৰাকীমানৰ দৰে নাথে কিন্তু তেওঁৰ গল্পৰ ক্ষেত্ৰত কাহিনীক গৌণ কৰি পেলোৱা নাই। তেওঁ নিজৰ অঞ্চলৰ লোকাচাৰ, লোকানুভূতি আৰু সাধাৰণ লোকজীৱন ইমান নিবিড়ভাৱে পৰ্যবেক্ষণ কৰিছে যে এই সমাজৰ জীৱনবোধৰ প্ৰয়োজনতেই তেওঁ নিজৰ গল্পৰ কথকক লোকসমাজৰ সৰু-বৰ নাটবোৰ অতিক্ৰম কৰি আত্মমগ্ন হৈ পৰিবলৈ নিদিয়ে। তেওঁৰ গল্পৰ ভাৱবস্তু এই লোকসমাজৰ জীৱন-যাত্ৰাৰ খলা-বমা, সুখ-দুখ, মানুহৰ অন্যায় আচৰণ, মানুহৰ সহানুভূতি অন্ধবিশ্বাস বা সংস্কাৰৰ গৃহীত পৰম্পৰা আৰু তাৰ বাস্তৱতাৰ তাৎপৰ্য প্ৰকাশৰ উদেশ্যে পৰিচালিত হয়। তেওঁৰ গল্পৰ কথক এক সৰ্বদৰ্শী পৰ্যবেক্ষক; এই কথক সংবেদনশীল ... মোৰ ধাৰণা হৈছে, অসমীয়া গল্প সাহিত্যত অৰূপ কুমাৰ নাথৰ ‘সাউদ আৰু অন্যান্য গল্প' এক গুৰুত্বপূৰ্ণ সংযোজন। সংকলনখনৰ গল্পসমূহে ভোক,দৰিদ্ৰতা, যৌনতা, অসম আন্দোলনৰ নিৰ্মমতা, শিপা হেৰুওৱা সমাজ এখনৰ দুৰৱস্থা আদি বিভিন্ন বিষয় সামৰি লৈছে।

গল্পকাৰ, সমালোচক ইমৰান হুছেইনে লিখিছে -

অৰূপ কুমাৰ নাথৰ গল্পৰ আন এটা উল্লেখযোগ্য দিশ হ'ল সমাজৰ নিম্ন শ্ৰেণীৰ মানুহৰ প্ৰতি বিৰল সহমৰ্মিতা। গল্প পঢ়িলে এনে লাগে যেন এই দাৰিদ্ৰ্যপীড়িত মানুহবোৰৰ গধুৰ হুমুনিয়াহবোৰক তেওঁ নিজৰ ধমনীৰে উজাই নিছে। তদুপৰি সাবলীল বৰ্ণনাৰ লগতে মৰিগঞা উপভাষাৰ সংলাপৰ ব্যৱহাৰে তেওঁৰ গল্প-ভাষাক ভিন্নস্বাদৰ মাধুৰ্য প্ৰদান কৰিছে। প্ৰান্তীয় মানুহৰ জীৱন-যাত্ৰাৰ এনে সূক্ষ্ম বিৱৰণ অসমীয়া সাহিত্যত সহজলভ্য নহয়।

বঁ‌টা আৰু সন্মান

২০১০ বৰ্ষৰ মুনীন বৰকটকী বঁটা

তথ্যসূত্ৰ

শ্ৰেণী:অসমীয়া গ্ৰন্থ
শ্ৰেণী:মুনীন বৰকটকী বঁটা বিজয়ী গ্ৰন্থ